Succesul autobuzelor Otokar o inspiră pe Gabi Firea să aducă şi alte ciurucuri din Turcia! Primarul Capitalei anunţă că tocmai a semnat un contract cu firma turcească Kokalar pentru livrarea a 400 de poliţişti locali noi-nouţi, meniţi să combată flagelul vânzării ilegale de pătrunjel.

„E limpede că primăriile de sector nu fac faţă, şi că e nevoie să suplimentăm de la centru cu Kokalari, care să păzească Otokarele şi nu numai”, a precizat Firea.

Potrivit fişei tehnice, poliţistul local Kokalar are motor hibrid, putând funcţiona atât cu seminţe, cât şi cu şaorma. Acest lucru îi asigură o autonomie de 5 metri faţă de Dusterul de serviciu, în care încape lejer deoarece are burta pliabilă.

